與石巖方常簿游白水塘觀龍湫
作者：蒲壽宬
朝代：宋

paragraphs: 孤燈照不寐，獨起行遶床。
命駕欲千里，千里債已償。
可憐太拙計，弗學時世粧。
癖嗜鎸聱牙，拄彼枯腎腸。
柴桑賦移居，取友勝面墻。
奇文與疑義，相與窺抑揚。
願給薪水役，懐此一瓣香。
自分參也魯，或笑道士狂。
吁嗟古之人，踽踽而涼凉。
我不欲富貴，修短由上蒼。
齊奴爾何事，彭祖今何方。
莊周蝶體態，淳于蟻侯王。
龍湫一瞬息，珠琲萬斛強。
汎汎蓮葉舟，淼淼白水塘。
薜荔爲我衣，芙蓉爲我裳。
握石爲我飴，採菊爲我粻。
興懐自千載，有酒且一觴。